《南岩》
宋代·韩元吉

官曹簿领无时空，一春蹙蹙尘埃中。
溪南十里岩谷好，俗驾屡整无由穷。
前时相邀雨断道，今时不雨天亦风。
乃知书生不解事，每以悭涩勤天公。
兴来邂逅始一往，盯与纵辔随飞鸿。
野棠阗子梅杏老，密叶尚带残花红。
峥嵘屋宇吁可怪，无乃开辟烦丰隆。
却寻危径山巉绝，俯仰旷野迷西东。
涓涓寒流滴冰雪，一酌为我凉心胸。
山川何曾岁月计，可怜翠阜纷磨砻。
人生欢笑不易得，此会几许谁能同。
春禽正喧日已暮，叹我归期还匆匆。

作者简介：韩元吉(1118～1187),南宋词人。字无咎，号南涧。汉族，开封雍邱（今河南开封市）人，一作许昌（今属河南）人。韩元吉词多抒发山林情趣。著有《涧泉集》、《涧泉日记》、《南涧甲乙稿》、《南涧诗余》。存词80余首。